Renginių pavadinimų rašymas 
Renginių (festivalių, švenčių, parodų, mugių, konkursų, sporto varžybų ir kt.) tiesioginės reikšmės pavadinimų pirmasis žodis ir kiti tikriniai žodžiai rašomi iš didžiosios raidės, pvz.:  Pažaislio muzikos festivalis, Žagarės vyšnių festivalis, Ketvirtoji respublikinė konkursinė primityviosios tapybos paroda Monikos Bičiūnienės premijai laimėti, Pasaulio žemaičių dailės paroda, Aukštųjų mokyklų mugė, Didžioji kalėdinė Vilniaus mugė, Kaziuko mugė, Jūros šventė, Pasaulio lietuvių dainų šventė, Viduklės koldūnų šventė, Antikos žinių konkursas, Šeimos diena, Sutartinių vakaras, Ilgasis penktadienis, Lietuvių kalbos dienos. 

Renginių simboliniai pavadinimai rašomi kabutėse, jų pirmasis žodis ir kiti tikriniai žodžiai pradedami didžiąja raide, o prieš pavadinimą einantys gimininiai žodžiai (ne sakinio pradžioje) rašomi iš mažosios raidės, pvz.:  paskaita „Elektronikos spindesys ir skurdas“,  seminaras „Mokslinės stažuotės – patirtis ir iššūkiai“, seminaras „Nauja gyvenimo ir sveikatos kokybė“, tarptautinė konferencija „Vertimas: tapatumas, panašumas ir dermė“, festivalis „Bliuzo naktys“, festivalis „Šv. Kristupo vasaros muzika“, tarptautinis kino festivalis „Kino pavasaris“, akcija „Darom“.

Jei po periodiškai rengiamo renginio tiesioginės reikšmės pavadinimo pridedami metai, toks pavadinimas rašomas kabutėse kaip simbolinis, plg.: Vilniaus džiazo festivalis ir „Vilniaus džiazo festivalis 2019“. 

Pavadinime renginio metai gali būti trumpinami ir po apostrofo rašomi tik paskutiniai du skaitmenys, pvz.: tarptautinis Vilniaus teatro festivalis „Sirenosʼ18“, studijų ir karjeros mugė „Studijų regataʼ19“.

Gali būti ir renginių mišriųjų tikrinių pavadinimų, kai gimininių žodžių ir skiriamąsias renginio ypatybes nusakančių žodžių junginys, einantis prieš simbolinį pavadinimą, suvokiamas kaip tikrinis ir jo pirmasis žodis rašomas iš didžiosios raidės, pvz.: Tulpių žydėjimo šventė „Šimtmečio istorijos įkvėpti“, Respublikinis kūrybinis etnografinės kraštotyros vaikų ir mokinių konkursas „Jei prakalbėtų, daug pasakytų...“

